《涉伊水宿宝应寺》
宋代·刘攽

日夕车马烦，路绝临清伊。云光与水色，极望相逶迤。

饮马清泠泉，凉风吹人衣。白石可历数，游鱼仍俯窥。

浅濑乍褰裳，榜舟亦迟迟。古木号乱蝉，白鸟时独飞。

上方两高阁，向水双朱扉。迢迢际烟霞，安得青云梯。

暝投中峰宿，四山凝夕霏。钟鸣众禽寂，孤灯明翠微。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。